<classify> OKTOBA 14 mwaka 1999, taifa lilipata mshituko mkubwa baada ya kuondokewa na mwasisi wake, Rais wa kwanza Mwalimu Julius Nyerere ambaye katika kipindi cha uhai wake aliweza kuliongoza taifa hili katika misingi ya uzalendo, heshima na haki kwa watu wote.Historia inaonesha tangu kuzaliwa kwake mwaka 1922, Baba wa Taifa wakati huo akijulikana kwa jina la Kambarage Nyerere alisoma katika shule mbalimbali akianzia Shule ya Msingi ya Mwisenge, Aprili 20 mwaka 1934 hadi Oktoba mosi mwaka 1936 baada ya kufanya vizuri katika mtihani wake wa darasa la nne.Kwa mujibu wa Mwalimu Mkuu wa sasa wa shule hiyo, Jones Lumbe, shule hiyo ilianzishwa maalumu kwa ajili ya kuwafundisha watoto wa machifu na kwamba kwa kuwa baba yake alikuwa miongoni mwa machifu hao, alikuwa na sifa ya moja kwa moja kujiunga na shule hiyo akiwa na umri wa miaka 12.Anasema licha ya umri wake huo mdogo katika kipindi hicho, alionekana kuwa na uwezo mkubwa darasani kiasi cha kuwashawishi walimu wake ambao kwa kipindi hicho walikuwa wakoloni kumuingiza katika chumba cha mtihani wa darasa la nne licha ya kwamba alikuwa darasa la tatu aliweza kufanya vizuri katika mtihani huo.Kimsingi akasema kutokana na umbali wa zaidi ya kilomita 48 kutoka kijiji cha Mwitongo, Butiama mahali ambapo ni nyumbani kwao, Nyerere alilazimika kuishi shuleni hapo katika kipindi chote alichokuwa akisoma hadi alipomaliza masomo yake mwaka mmoja kabla ya mwaka aliotarajiwa kuhitimu.Alichaguliwa kwenda kujiunga katika shule ya Sekondari ya Wavulana ya Tabora akiwa na usajili namba 590 Septemba 3 mwaka 1937 hadi alipohitimu katika shule hiyo mwaka 1942 na kuelekea nchini Uganda na kujiunga na Chuo Kikuu cha Makerere.Tunajivunia shule yetu kubeba kumbukumbu nzuri ya Baba wa Taifa Mwalimu Julius Nyerere, hii ni alama kubwa ya ushindi, amani, uzalendo haki na wajibu wa kila mwananchi kama ilivyoasisiwa enzi za uhai wake...tunaishukuru serikali kwa kuiona kumbukumbu hii muhimu na kuamua kuikarabati shule hii, anasema Lumbe.Anasema shule hiyo iliyoanzishwa mwaka 1924, miaka miwili baada ya kuzaliwa Nyerere kwa kipindi kirefu ilikuwa katika hali mbaya kutokana na uchakavu wake ambapo inaendelea kufanyiwa ukarabati wa miundombinu yake ikiwemo ujenzi wa uzio, madarasa, ofisi za walimu, bwalo la chakula, mabweni pamoja na zahanati iliyopo shuleni hapo.Kwa mujibu wa Mwalimu Mkuu huyo, Serikali kupitia Wizara ya Elimu Sayansi na Teknolojia Aprili mwaka huu ilitoa kiasi cha Sh 772,600,000 kwa ajili ya ukarabati wa shule hiyo, ikiwa na lengo la kulinda hadhi yake, hatua iliyotokana na maagizo yaliyotolewa na Rais John Magufuli.Anasema matarajio yao pindi ukarabati na ujenzi huo utakapokamilika Novemba mwaka huu, utaiwezesha shule hiyo kuendelea kuwa kivutio kwa watu mbalimbali wataofika mahali hapo hasa kutokana na uwepo wa kumbukumbu ya chumba cha darasa alichosomea, bweni alilolala pamoja na dawati alilokuwa akilitumia Mwalimu Nyerere.Anasema kikubwa ujenzi huo umeweza kuhusisha bweni jipya lenye uwezo wa kubeba wanafunzi 80, uzio kuzunguka eneo la shule lenye ukubwa wa hekta 53,200, uwekaji wa vigae katika sakafu, mfumo wa umeme pamoja na maboresho katika nyumba tatu za walimu umeiwezesha shule hiyo kuwa na mvuto wa kipekee tofauti na ilivyokuwa.Mwalimu Lumbe anasema anaamini ukarabati huo licha ya kuendelea kuifanya shule hiyo kuwa kivutio, pia utazidi kuitangaza shule hiyo kitaifa na kimataifa hasa kutokana na mipango mbalimbali wanayoendelea kuifanya kwa kushirikiana na idara ya makumbusho, jambo litakaloisaidia kujiingizia kipato kitakachoiwezesha katika utatatuzi wa mahitaji mbalimbali ya shule.Aidha katika kuenzi falsafa ya Mwalimu Nyerere katika kipindi hiki cha miaka 20 ya kifo chake, Mwalimu Mkuu huyo alisema shule hiyo ambayo pia ilitumiwa na viongozi mbalimbali akiwemo Mwenyekiti wa Kigoda cha Mwalimu Joseph Butiku, Waziri Mkuu mstaafu Jaji Sinde Warioba imekuwa ikiwafundisha wanafunzi shuleni hapo masuala mbalimbali ambayo Baba wa Taifa aliyafanya.Anasema katika kudumisha falsafa ya upendo, shule hiyo kwa sasa imekuwa ikitoa elimu kwa watoto wa makundi yote, wakiwemo wenye mahitaji maalumu, hususani wasioona, wenye ualbino, bila ubaguzi wowote na hivyo kuwafanya watoto hao kuwa na moyo wa upendo baina yao na hata jamii kwa ujumla.Pia anasema kutokana na shule hiyo kubeba historia hiyo kubwa ya Mwalimu Nyerere, wazazi mbalimbali wamekuwa wakijisikia fahari kuwaandikisha watoto wao katika shule hiyo wakiamini kuwa mbali na kuwafanya kuwa na historia nzuri ya Nyerere, pia kunaweza kuwafanya wafuate nyao za Mwalimu katika suala zima la uongozi.Anasema kutokana na hali hiyo, shule hiyo yenye wanafunzi 1,668 ililazimika kugawanywa na kuifanya kuwa na mikondo wa Mwisenge A na B ili kuwezesha utoaji elimu kwa ufasaha na kutimiza malengo waliyojiwekea. Anasema kumbukumbu ya miaka 20 ya kifo cha Mwalimu Nyerere kwa shule hiyo ni suala linalowafanya watafakari na kuona wana wajibu wa kuhakikisha wanawasaidia watoto kupita njia sahihi za uongozi kama alivyofanya mwasisi wa taifa hili enzi za uhai wake.  <topic>: kitaifa 